TSHIMOLOHO 4 SSO89SO - Adama a kena dikobong tsa mosadi - Bible Search
TSHIMOLOHO 3 TSHIMOLOHO 5
Ditaba tsa Kaine le Abele
1Adama a kena dikobong tsa mosadi wa hae, Eva; mosadi a ithwala, a tswala Kaine. Yaba Eva o re: “Ke fumane monna ka thuso ya Morena.” 2A boela a tswala Abele, moena Kaine.
Abele e ne e le modisa wa dinku, athe Kaine yena e ne e le molemi. 3Ha nako e ntse e eya, Kaine a tlisetsa Morena nyehelo ya dilopotsiya. 4Abele le yena a mo tlisetsa matsibolo a nonneng a mohlape wa hae. Morena a kgahlwa ke Abele le nyehelo ya hae,+ 5empa a se ke a kgahlwa ke Kaine le nyehelo ya hae. Kaine a halefa haholo, sefahleho sa hae sa tsunkana.
6Morena a re ho Kaine: “O halefetseng? Ke ka baka lang ha sefahleho sa hao se tsunkane? 7Haeba o etsa hantle, na sefahleho sa hao ha se na ho bontsha kgotso? Empa ha o sa etse hantle, sebe se laletse monyakong wa hao, se a o lakatsa; feela wena eka kgona o se hlole.”
8Kaine a re ho Abele, moena hae: “A re ye naheng.” Jwale yare ha ba le naheng, Kaine a tsohela Abele moena hae matla, a mmolaya.+
Teleko ya Kaine
9Morena a re ho Kaine: “Ngwaneno, Abele, o kae?”
Kaine a araba, a re: “Ha ke tsebe! Na ke nna modisana wa ngwaneso?”
10Morena a re: “O entseng? Lentswe la madi a ngwaneno le ipiletsa ho nna le etswa mobung.+ 11Kahoo o rohakehile, mme o lelekilwe mobung oo madi a ngwaneno, a tsholotsweng ke letsoho la hao, a monyetseng ho wona. 12Ha o lema, mobu o ke ke wa hlola o o atlehisa ka tse tswang ho wona. O tla ba mmalehi le moleleri lefatsheng.”
13Kaine a re ho Morena: “Kotlo ya ka e kgolo hoo ke sitwang ho e mamella. 14Bona, kajeno o ntelekile naheng ena, mme nke ke ka hlola ke bona sefahleho sa hao. Ke tla ba mmalehi le moleleri lefatsheng, mme ho tla etsahala hore ya mponang a mpolaye.”
15Morena a re ho yena: “Ka baka leo, mang le mang ya tla bolaya Kaine, polao eo e tla pheteletswa hasupa.” Yaba Morena o tshwaya Kaine, esere ya mmonang a mmolaya. 16Kaine a tloha pela Morena, a ya aha lefatsheng la Nodo, ka botjhabela ho Edene.
Leloko la Kaine
17Kaine a kena dikobong tsa mosadi wa hae; mosadi a ithwala, a tswala Henoke. Kaine a haha motse, a o reella ka mora wa hae, Henoke. 18Henoke a tswala Irade; Irade a tswala Mehuyaele; Mehuyaele a tswala Methushaele; Methushaele a tswala Lameke.
19Lameke a nyala basadi ba babedi: lebitso la e mong e ne e le Ada, la e mong e le Silla. 20Ada a tswala Jabale, eo e leng ntata ba neng ba phela ditenteng, ba ruileng mehlape. 21Lebitso la moena hae e ne e le Jubale, eo e leng ntata bohle ba neng ba letsa makodilo le diphala. 22Silla yena a tswala Tubale-Kaine, eo e neng e le lelala la dintho tse entsweng ka lethose le tshepe. Kgaitsedi ya Tubale-Kaine e ne e le Naama.
23Yaba Lameke o re ho basadi ba hae:
“Ada le Silla, utlwang lentswe la ka;
lona basadi ba Lameke,
mamelang polelo ya ka:
ke bolaile motho
ya mpatileng leoma,
le mohlankana ya nteteditseng.
24Haeba Kaine a pheteletswa hasupa,
Lameke yena e tla ba
hamashome a supileng hasupa.”+
25Adama a boela a kena dikobong tsa mosadi wa hae, mosadi a mo tswalla mora eo a ileng a mo rea lebitso la Seta. Eva a re: “Modimo o mphile ngwana e mong bakeng sa Abele, hobane Kaine o ne a mmolaye.” 26Seta le yena a ba le mora, mme a mo rea lebitso la Enoshe.
Jwale batho ba qala ho rapela Morena.